לפני שדחתה את התביעות שהגיש השוטר אילן גנאם באמצעות עורך הדין גורנו נגד מגיבים בפייסבוק, וחייבה אותו לפצות את אחד הנתבעים - הבהירה שופטת השלום בן אליעזר כי "דינמיקה במסגרתה מועלה לרשת סרטון המהווה בסיס לדיון, היא טבעית ומבורכת"
ב-26 ליולי 2020 פורסם בפייסבוק סרטון מהפגנת ימין שנערכה יום קודם מחוץ לביתו של ראש עיריית ירושלים, משה ליאון. בסרטון תועדו חילופי דברים בין שוטר לאזרח מבוגר, שהסלימו כשהשוטר ביקש לעצור את הקשיש וזה הביע תרעומת על התנהגות השוטר כלפיו.
כפי שניתן לראות בסרטון (לצפייה לחץ כאן), שפורסם בעמוד הפייסבוק הויראלי "סטטוסים מצייצים", במהרה הוטח הפנסיונר בחוזקה בגדר אבן שלצידה עמד ומשם נלקח לניידת. מגיבים בפייסבוק ביקרו בחריפות את התנהגות השוטר האלמוני.
זמן קצר לאחר מכן החליט השוטר לצאת מבין הצללים, לשם עשיית כסף מהיר. הוא שלח מכתבי התראה לפני תביעה בגין הוצאת דיבה ל-13 מגיבים ודרש מכל אחד 3,000 שקלים פיצוי על פגיעה בשמו הטוב.
שוטר הסיור ממחוז ירושלים, אילן גנאם, ועורך דינו יוני גורנו תבעו חודש לאחר האירוע שמונה מהמגיבים הללו, כל אחד על סכום של 20 אלף שקלים. לפני כשבועיים דחתה שופטת השלום בראשון לציון כרמית בן אליעזר את התביעות נגד שני אזרחים. במקרה של אחד מהם היא חייבה את השוטר גנאם לפצות את האזרח שתבע ב-5,000 שקלים.פשרה מתוך מצוקה
אלא שפסקי הדין של השופטת בן אליעזר הגיעו לאחר שלפחות ארבעה אזרחים כבר התפשרו עם גנאם, והעבירו לו כספים בסכום של 13,500 שקלים כדי להימנע מהליך משפטי, שבסופו, כפי שהתברר כעת, היתה נדחית התביעה נגדם כנראה.
כך, תושב ראשון לציון שהגיב לסרטון במילים "שוטר בן אלף זונות זה הפרצוף האמיתי שלהם אלימים מסריחים", שילם לאילן גנאם 3,500 שקלים במסגרת הסדר פשרה שאליו הגיע עם עו"ד גורנו. גורנו רמז בפני בית המשפט כי מדובר בסכום נמוך "בשל מצבו הכלכלי הקשה" של הנתבע.
צעיר המתגורר בקריית מלאכי פיצה את השוטר גנאם ב-3,000 שקלים במסגרת פשרה, בעקבות התגובה "בן זונה שרמוטה צריך להוריד תראש לכלה שוטרים שמיתנהגים ככה זבל" (הטעויות במקור; מ.א).
גורנו שיתף את בית המשפט בנסיבות הפשרה גם במקרה הזה: "עם הגשת התביעה התקשרה קרובת משפחתו של הנתבע וסיפרה על מצבו הכלכלי הקשה ועל כך הנתבע גר בקריית מלאכי ועם מכת הקורונה אין ידו משגת לנהל הליך או לשאת בהוצאות ההליך", וציין כי אחיו של הנתבע הוא שהעביר את הפיצוי לשוטר.
תושב דימונה התפשר עם השוטר גם הוא על פיצוי של 3,000 שקלים בעקבות התגובה "שוטר בן זונה שרמוטה בן כלב זבל עבריין עם תעודות", ותושבת באר יעקב פיצתה את השוטר בסכום של 4,000 שקלים בעקבות התגובה "חלאת המין האנושי השוטר הזה".
שני נתבעים נוספים קיבלו פסקי דין המחייבים אותם לשלם לגנאם את מלוא הסכום עליו נתבעו ושכר טרחה לגורנו לאחר שלא התגוננו, אחד מהם הגיב "בן זונה שיעשו ככה לאבא שלו" והשני "שוטר בן שרמוטה הלוואי יעשו ככה לאבא שלו שהביא בן זונה כזה לעולם". אזרח נוסף נמחק מהתביעה לאחר שהשוטר גנאם וגורנו טעו בזיהויו ותבעו את האדם הלא נכון.
התביעה נגד תושב ראשון לציון שהגיב לסרטון במילים "זה לא שוטר זה זבל" נדחתה על ידי השופטת בפסק דין לא מנומק, ובמקרה של תושב חיפה שהגיב במילים "שטן של בנאדם" ניתן פסק דין מנומק, שגם חייב את השוטר גנאם לשלם לנתבע 5,000 שקלים.
בפסק הדין ציינה השופטת בן אליעזר כי "בשום שלב לא הוזכר שמו של התובע כמי שמופיע בסרטון" וכי השוטר לא הוכיח בפני בית המשפט שאכן מדובר בו והוסיפה: "העובדה שהתובע לא נזכר בשמו, ושעיקר הביקורת אינה מופנית כלפיו באופן אישי, אלא כלפי אלימות משטרתית באשר היא, מעמעמת את עוצמת הפגיעה בשמו הטוב".
בנוסף, התעכבה השופטת על חשיבות הדיון הציבורי באלימות משטרתית ברשתות וכתבה: "ביקורת ציבורית על אלימות משטרתית בכלל, ואלימות משטרתית באכיפת ההגבלות שהוטלו בתקופת הקורונה בפרט – היא נושא בעל חשיבות ציבורית משמעותית.
"זהו נושא שראוי וחשוב לעורר ולעודד לגביו שיח חופשי ומוגן ככל הניתן ממגבלות וחסמים. הבמה הטבעית והנגישה ביותר לניהולו של שיח חשוב זה היא ברשתות החברתיות, אשר בהן לכל אחד מן המשתתפים – לרבות אלו המשתייכים לשולי החברה, הרואים עצמם לא אחת (בצדק או שלא בצדק) קורבנות לאותה התנהלות שכלפיה מופנית הביקורת, ואשר עד לפני שנים לא רבות קולם כמעט ולא נשמע – האפשרות והזכות להביע את דעתו.
בפסק הדין ציינה השופטת בן אליעזר כי "בשום שלב לא הוזכר שמו של התובע כמי שמופיע בסרטון" וכי השוטר לא הוכיח בפני בית המשפט שאכן מדובר בו
"הדינמיקה במסגרתה מועלה לרשת סרטון המהווה בסיס לדיון, אליו מגיבים המשתתפים בהיזון חוזר – היא טבעית ובאופן כללי אף מבורכת. אין ספק, כי הטלת אחריות בלשון הרע בגין התבטאויות המובאות בתגובות בשיח מעין זה עלולה להרתיע רבים מן המשתתפים בשיח ולפגוע בו אנושות".
מתוך חמישה אזרחים נוספים שקיבלו מכתבי איום בתביעה ולא נתבעו לבסוף על ידי השוטר גנאם, הצלחנו לאתר שניים. איש מהם לא העביר פיצוי כספי על מנת להישמט מכתב התביעה. אחד מהם תיאר למקום הכי חם כי אחותו, עורכת דין במקצועה, יצרה קשר עם גורנו ושכנעה אותו להותיר את אחיה מחוץ לכתב התביעה. אזרח אחר תיאר כי יצר קשר עם גורנו והתחנן לא להיתבע, ותחנוניו אכן הואילו.


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







